དམངས་གཙོའི་གཞུང་ནི།འཛིན་སྐྱོང་གི་དབང་ཆ་མི་མང་གིས་སྤྲད་པའི་གཞུང་ཞིག་ཡིན་ལ།སྲིད་གཞུང་དེ་ནི་མི་མང་གི་ཆེད་དུ་མི་མང་གིས་སྐྱོང་བའི་མི་མང་གི་གཞུང་ཞིག་ཡིན།སྲིད་གཞུང་དེའི་མངའ་འོག་ཏུ་ཡོད་པའི་མི་སེར་རྣམས་ནི་གཞུང་དེ་དང་།སྲིད་གཞུང་དེའི་སྲིད་ཇུས་ཀྱི་སྒྲོམ་གཞི་བཟོ་མཁན་ཡིན་པས་མི་སེར་ཚོས་སྤྱི་ཚོགས་ཀྱི་གནད་དོན་དང་།གནས་བབ་ལ་རྒྱུས་མངའ་དང་ཤེས་རྟོགས་ཡོད་པའི་ངང་།རང་ཉིད་སྤྱི་ཚོགས་ཀྱི་ལས་དོན་བྱེད་སྒོ་ཁག་ནང་མཉམ་ཞུགས་བྱེད་རྒྱུ་གལ་ཆེན་པོ་ཡིན།སྲིད་གཞུང་དེའི་སྐོར་རྒྱུས་ལོན་དང་ཤེས་རྟོགས་བྱས་པ་ཡིན་ན།རང་ཉིད་ཀྱི་ཐོབ་ཐང་དང་།ལས་འགན་ངོས་ཟིན་པའི་ངང་སྲིད་གཞུང་དེའི་ཆབ་སྲིད་ཀྱི་བརྒྱུད་རིམ་ཁྲོད་རང་ཉིད་མཉམ་ཞུགས་བྱེད་རྒྱུར་ཕན་ཐོགས་ཆེན་པོ་ཡོད་པ་ཡིན།དམངས་གཙོའི་གཞུང་ནི།ཚོགས་སྡེ་དང་།ལྟ་སྤྱོད་མཐུན་པའི་མི་མང་ཤོས་ཀྱི་དབང་ཆ་བཟུང་ནས་རུས་རྒྱུད།ཆོས་ལུགས།རིག་གཞུང་སོགས་མི་འདྲ་བའི་གྲངས་ཉུང་གི་ཚོགས་སྡེ་ཁག་གི་བསམ་བློ་དང་།ཡུལ་སྲོལ་གོམས་གཤིས་ལ་ཁྱད་གསོད་དང་།སྣང་ཆུང་མི་བྱེད་པར་སྲིད་གཞུང་དེའི་མངའ་འོག་ཏུ་ཡོད་པའི་མི་ཚང་མའི་བསམ་ཚུལ་དང་།ཐོབ་ཐང་ལ་བརྩི་བཀུར་དང་སྲུང་སྐྱོབ་བྱེད་ཐུབ་པའི་གཞུང་ཞིག་ཡིན་དགོས།